《舞曲歌辞。白纻歌二首》
唐代·王建

天河漫漫北斗粲，宫中乌啼知夜半。新缝白纻舞衣成，

来迟邀得吴王迎。低鬟转面掩双袖，玉钗浮动秋风生。

酒多夜长夜未晓，月明灯光两相照，后庭歌声更窈窕。

馆娃宫中春日暮，荔枝木瓜花满树。城头乌栖休击鼓，

青娥弹瑟白纻舞。夜天燑燑不见星，宫中火照西江明。

美人醉起无次第，堕钗遗佩满中庭。此时但愿可君意，

回昼为宵亦不寐，年年奉君君莫弃。

作者简介：王建（768年—835年），字仲初，颍川（今河南许昌）人，唐朝诗人。出身寒微，一生潦倒。曾一度从军，约46岁始入仕，曾任昭应县丞、太常寺丞等职。后出为陕州司马，世称王司马。与张籍友善，乐府与张齐名，世称张王乐府。